Lang vonnis vir Grassy Park-moordenaars verwelkomArgieffoto Die bestuur van die Wes-Kaapse polisie het gesê hy verwelkom die vonnis wat Marco Joostenberg (29) en Riyaad Canham (27) opgelê is vir ŉ moord in 2017. Mihlali Majikela, woordvoerder van die polisie, het gesê bure het op 8 Maart 2017 op die liggaam van ŉ 29-jarige man afgekom by sy huis in Jacanalaan in Pelican Park. Die man is met ŉ gordel en skoenveters vasgebind en ŉ kous is in sy mond gedruk. ŉ Saak van moord, huisroof en diefstal is by Grassy Park aanhangig gemaak. Die dossier is daarna na die teenbende-eenheid oorgeplaas vir verdere ondersoek. “Ná ŉ lang ondersoek is ŉ deurbraak gemaak toe die twee mans, met verbintenisse aan die Young Gifted Six Bobs-bende as moontlike verdagtes geïdentifiseer is,” het Majikela bygevoeg. DNS op die toneel het die verdagtes positief met die misdaad verbind. “Albei beskuldigdes het, weens oorweldigende getuienis teen hulle, skulderkenningsooreenkomste met die staat aangegaan en hulle het lang vonnisse aanvaar.” Joostenberg en Canham is elkeen tot 35 jaar tronkstraf gevonnis vir moord en hulle is onbevoeg verklaar om vuurwapens te besit.